พันมุนจ็อม

**พันมุนจ็อม** เป็นหมู่บ้านที่อยู่ทางเหนือของเขตแดนโดยพฤตินัยระหว่างประเทศเกาหลีเหนือและเกาหลีใต้ ที่ซึ่งเป็นสถานที่ลงนามความตกลงการสงบศึกเกาหลี ค.ศ. 1953 ที่ยุติสงครามเกาหลี ตั้งอยู่ในพื้นที่ซึ่งปัจจุบันคือพาจู จังหวัดคย็องกี เกาหลีใต้ และเขตพันมุน แคซ็อง เกาหลีเหนือ อาคารที่ใช้ลงนามในความตกลงการสงบศึกยังคงตั้งอยู่

ชื่อของสถานที่นี้มักถูกใช้เป็นนามนัยสำหรับพื้นที่ความมั่นคงร่วม (JSA) ที่อยู่ใกล้เคียง ที่ซึ่งการหารือระหว่างเกาหลีเหนือและใต้ยังคงจัดขึ้นในอาคารสีฟ้าที่คร่อมเส้นแบ่งเขตทหาร ด้วยเหตุนี้ จึงถือเป็นหนึ่งในร่องรอยสุดท้ายของสงครามเย็น

## ที่ตั้ง
ที่ตั้งของอดีตหมู่บ้านอยู่ห่างจากโซล เกาหลีใต้ ไปทางเหนือ-ตะวันตกเฉียงเหนือ 53 กิโลเมตร และอยู่ห่างจากแคซ็องไปทางตะวันออก 10 กิโลเมตร หมู่บ้านซึ่งเป็นกลุ่มกระท่อมขนาดเล็กไม่ถึง 10 หลัง ตั้งอยู่ทางทิศใต้ของถนนแคซ็อง-โซลบนฝั่งตะวันตกของลำน้ำซาช็อน การประชุมของคณะกรรมาธิการการสงบศึกทางทหารเกิดขึ้นในเต็นท์หลายหลังที่ตั้งอยู่ฝั่งเหนือ

สำเนาความตกลงการสงบศึกเล่มที่ 1 และ 2 จำนวน 18 ชุดถูกลงนามโดยผู้แทนระดับสูงของแต่ละฝ่ายในอาคารที่สร้างขึ้นโดยทั้งสองฝ่ายในช่วงเวลา 48 ชั่วโมง (เกาหลีเหนือเป็นผู้จัดหาแรงงานและเสบียงบางส่วน ในขณะที่กองบัญชาการสหประชาชาติเป็นผู้จัดหาเสบียงบางส่วน เครื่องปั่นไฟ และแสงสว่างเพื่อให้การทำงานดำเนินต่อไปได้ในเวลากลางคืน)

หลังจากความตกลงการสงบศึกได้รับการลงนาม การก่อสร้างได้เริ่มขึ้นในเดือนกันยายน ค.ศ. 1953 ณ สถานที่แห่งใหม่ คือพื้นที่ความมั่นคงร่วม (JSA) ซึ่งตั้งอยู่ห่างจากหมู่บ้านไปทางตะวันออกประมาณ 1 กิโลเมตร การประชุมทั้งหมดระหว่างเกาหลีเหนือและกองบัญชาการสหประชาชาติหรือเกาหลีใต้ถูกจัดขึ้นที่นี่นับตั้งแต่การก่อสร้างเสร็จสิ้น JSA มักถูกเรียกว่าพันมุนจ็อม

หลังสงคราม พลเรือนทั้งหมดถูกย้ายออกจากเขตปลอดทหารเกาหลี (DMZ) ยกเว้นหมู่บ้านสองแห่งที่อยู่ใกล้ JSA ทั้งสองฝั่งของเส้นแบ่งเขตแดนทางทหาร หลังจากนั้น หมู่บ้านพันมุนจ็อมที่ว่างเปล่าก็ชำรุดทรุดโทรมและหายไปจากภูมิประเทศในที่สุด ปัจจุบันไม่มีหลักฐานของหมู่บ้านนี้หลงเหลืออยู่ อย่างไรก็ตาม อาคารที่สร้างขึ้นเพื่อลงนามความตกลงการสงบศึกได้ถูกเปลี่ยนชื่อโดยเกาหลีเหนือเป็นพิพิธภัณฑ์สันติภาพ

## การเจรจาพักรบและประเด็นเชลยศึก

กองกำลังสหประชาชาติพบกับเจ้าหน้าที่เกาหลีเหนือและจีนที่พันมุนจ็อมตั้งแต่ ค.ศ. 1951 ถึง 1953 เพื่อเจรจาพักรบ การเจรจาลากยาวนานหลายเดือน ประเด็นความขัดแย้งหลักระหว่างการเจรจาคือคำถามเกี่ยวกับเชลยศึก นอกจากนี้ เกาหลีใต้ยังไม่ยอมประนีประนอมในข้อเรียกร้องสำหรับรัฐที่เป็นอันหนึ่งอันเดียวกัน วันที่ 8 มิถุนายน ค.ศ. 1953 ได้บรรลุความตกลงเกี่ยวกับปัญหาเชลยศึก

เชลยศึกที่ปฏิเสธที่จะกลับประเทศได้รับอนุญาตให้อยู่ภายใต้การดูแลของคณะกรรมาธิการที่เป็นกลางเป็นเวลาสามเดือน เมื่อสิ้นสุดระยะเวลานี้ ผู้ที่ยังคงปฏิเสธการส่งตัวกลับจะได้รับอิสรภาพ ในบรรดาผู้ที่ปฏิเสธการส่งตัวกลับ ได้แก่ เชลยศึกชาวอเมริกัน 21 คนและชาวบริติช 1 คน ซึ่งทั้งหมด ยกเว้นสองคนเลือกที่จะแปรพักตร์ไปจีน

ความตกลงการสงบศึกขั้นสุดท้ายบรรลุผลในวันที่ 27 กรกฎาคม ค.ศ. 1953 กองบัญชาการสหประชาชาติ กองทัพปลดปล่อยประชาชนจีน และกองทัพประชาชนเกาหลีเหนือ เห็นชอบในความตกลงการสงบศึกเพื่อยุติการสู้รบ ความตกลงดังกล่าวสถาปนาเขตปลอดทหารที่มีความกว้าง 4 กิโลเมตรตามเส้นสงบศึก ซึ่งแบ่งเกาหลีออกเป็นสองประเทศแยกจากกันโดยพฤตินัย แม้กองทหารส่วนใหญ่และอาวุธหนักทั้งหมดจะต้องถูกย้ายออกจากพื้นที่ แต่พื้นที่นี้ก็ได้รับการเสริมกำลังอาวุธอย่างหนักจากทั้งสองฝ่ายนับตั้งแต่สิ้นสุดการสู้รบ

## ดูเพิ่ม
*นอร์ทโคเรียอันคัฟเวอร์ด
*แทซ็องดง – หมู่บ้านเกาหลีใต้ที่ตั้งอยู่ภายในเขตปลอดทหาร
*คีจ็องดง – หมู่บ้านเกาหลีเหนือที่ตั้งอยู่ภายในเขตปลอดทหาร
*อาคารสันติภาพ
*การประชุมสุดยอดระหว่างเกาหลี เมษายน ค.ศ. 2018
*การประชุมสุดยอดระหว่างเกาหลี พฤษภาคม ค.ศ. 2018

## อ้างอิง

## แหล่งข้อมูลอื่น

*2018 Inter-Korean Summit The official website of the 2018 Inter-Korean Summit (English)
*2018 Inter-Korean Summit The official website of the 2018 Inter-Korean Summit (Korean)
*http://llukasz.com/North_Korea.htm  Traveller's blog with pictures from North Korea, with web-page dedicated to Panmunjeom
*Travel in Korea: Panmunjeom information about the village and its history.
*Video of Panmunjeom DMZ
*360° interactive virtual tour of Panmunjeom


หมวดหมู่:เขตปลอดทหารเกาหลี
หมวดหมู่:จุดผ่านแดนเกาหลีเหนือ–เกาหลีใต้
หมวดหมู่:เมืองที่ถูกแบ่งแยก
หมวดหมู่:สงครามเกาหลี
หมวดหมู่:อดีตหมู่บ้าน
หมวดหมู่:สถานที่ที่มีประชากรอาศัยอยู่เดิมในประเทศเกาหลีใต้